CELEX: E2021P0004
Language: hu
Date: 2021-07-09 00:00:00
Title: A SÝN hf. által 2021. július 9-én az EFTA Felügyeleti Hatóság ellen benyújtott kereset (E-4/21. sz. ügy) 2021/C 343/10

2021.8.26.   
            
            
               HU
            
            
               Az Európai Unió Hivatalos Lapja
            
            
               C 343/29
            
         
      A SÝN hf. által 2021. július 9-én az EFTA Felügyeleti Hatóság ellen benyújtott kereset
      (E-4/21. sz. ügy)
      (2021/C 343/10)
      A SÝN hf. (képviselő: Dóra Sif Tynes ügyvéd, ADVEL, Kalkofnsvegur 2, 101 Reykjavík, Izland) 2021. július 9-én keresetet nyújtott be az EFTA-Bíróságon az EFTA Felügyeleti Hatóság ellen.
      A SÝN hf. azt kéri, hogy az EFTA-Bíróság:
      
                  1.
               
               
                  semmisítse meg az EFTA Felügyeleti Hatóság 2021. március 26-i, a Farice ehf. számára egy harmadik tenger alatti kábel lefektetésére irányuló beruházáshoz nyújtandó támogatásról szóló 023/21/COL sz. határozatát;
               
            
                  2.
               
               
                  az EFTA Felügyeleti Hatóságot kötelezze az összes eljárási költség viselésére.
               
            Jogi és ténybeli háttér, valamint hivatkozott jogalapok:
      
                  —
               
               
                  A Sýn (a továbbiakban: kérelmező) egy valamennyi izlandi távközlési és műsorszóró piacon tevékenykedő elektronikus hírközlési és médiavállalkozás, amelynek bejegyzett székhelye: Suðurlandsbraut 8, Reykjavík. A társaság gyökerei az Íslandssími hf. és a Tal hf. megalapításához, a ’90-es évek végére, az izlandi távközlési szolgáltatások liberalizációját követő időszakra nyúlnak vissza. A kérelmező átfogó elektronikus hírközlési szolgáltatásokat, köztük adatközpont-szolgáltatásokat nyújt Vodafone márkanév alatt, a Vodafone Group plc-vel kötött partnerségi megállapodás alapján.
               
            
                  —
               
               
                  A Farice hf.-t 2002-ben izlandi és Feröer szigeteki felek hozták létre azzal a céllal, hogy Izland, a Feröer szigetek és az Egyesült Királyság között nemzetközi összeköttetést biztosító tenger alatti elektronikus hírközlési kábelrendszert készítsenek elő, építsenek és üzemeltessenek.
               
            
                  —
               
               
                  A jelen kérelem a 023/21/COL sz. EFTA felügyeleti határozat (a továbbiakban: megtámadott határozat) megsemmisítése iránti kereset. A megtámadott határozatot az izlandi hatóságok 2021. március 23-i bejelentését követően 2021. március 26-án fogadták el.
               
            
                  —
               
               
                  A kérelmező a megtámadott határozat megsemmisítését kéri azon az alapon, hogy az EFTA Felügyeleti Hatóság:
                  
                              —
                           
                           
                              megsértette az EFTA-államok közötti, Felügyeleti Hatóság és Bíróság létrehozásáról szóló megállapodás 3. jegyzőkönyve I. része 1. cikkének (2) bekezdése szerinti hivatalos vizsgálati eljárás megindítására vonatkozó kötelezettségét, mivel kétségeket kellett volna táplálnia az intézkedés EGT-megállapodással való összeegyeztethetőségét illetően,
                           
                        
                              —
                           
                           
                              megsértette az EFTA-államok közötti, Felügyeleti Hatóság és Bíróság létrehozásáról szóló megállapodás 16. cikke szerinti indokolási kötelezettségét.